อัตราว่างงานลด เดือนพ.ย.อยู่ที่1%
ภาวะการมีการงานทำเดือน พ.ย.ดีขึ้น อัตราว่างงานลดเหลือ 1% แรงงานมีชั่วโมงทำงานขยายตัวขึ้น
29 ต.ค. 2565

ภาวะการมีการงานทำเดือน พ.ย.ดีขึ้น อัตราว่างงานลดเหลือ 1% แรงงานมีชั่วโมงทำงานขยายตัวขึ้น
สำนักงานสถิติแห่งชาติ รายงานภาวะการทํางานของประชากรเดือน พ.ย. 2559 พบว่า มีประชากรที่อยู่ในวัยแรงงาน 38.11 ล้านคน ในจำนวนนี้เป็นผู้มีงานทำ 37.66 ล้านคน คิดเป็น 98.8% ของผู้อยู่ในกำลังแรงงาน ขณะที่มีผู้ว่างงาน ซึ่งหมายถึงผู้ไม่มีงานทำ แต่พร้อมจะทำงานมีจำนวน 3.78 แสนคน หรือคิดเป็นอัตราการว่างงาน 1% ขณะที่ผู้รอฤดูกาล หมายถึงผู้ที่ไม่ได้ทำงานและไม่พร้อมจะทำงาน เนื่องจากทำงานในฤดูกาลมีจำนวน 7.36 หมื่นคน
ทั้งนี้ ผู้ว่างงาน 3.78 แสนคน เพิ่มขึ้นจากช่วงเดียวกันปีก่อน 3.2 หมื่นคน หรือ 8.46% แต่ลดลงจากเดือนก่อนหน้าที่มีผู้ว่างงาน 4.5 แสนคน หรือลดลง 16% ขณะที่อัตราว่างงานเดือน พ.ย. 1% ลดลงจากเดือนก่อนหน้าที่มีอัตราว่างงาน 1.2% แต่สูงขึ้นจากช่วงเดียวกันปีก่อนเล็กน้อยที่มีอัตราว่างงาน 0.9% โดยผู้จบมัธยมศึกษาตอนปลาย มีอัตราว่างงานเพิ่มขึ้นจาก 1.1% ในช่วงเดียวกันปีก่อนเป็น 1.5% ขณะที่ผู้จบระดับอุดมศึกษาลดลงจาก 1.5% เป็น 1.3%
นอกจากนี้ ยังพบว่าผู้ที่ทำงานตั้งแต่ 35 ชั่วโมงขึ้นไปในเดือน พ.ย. มีจำนวน 32.3 ล้านคน ใกล้เคียงกับช่วงเดียวกันปีก่อน และเพิ่มขึ้นจากเดือนก่อนหน้า 2.7% ขณะที่ผู้ทำงานตั้งแต่ 1-34 ชั่วโมง มีจำนวน 5.08 ล้านคน ลดลงจากเดือนก่อนหน้าที่มี 5.42 ล้านคน